title: Provedbena uredba Komisije (EU) 2020/1164 оd 6. kolovoza 2020. o privremenom odstupanju od određenih odredbi Provedbene uredbe (EU) 2019/2072 u pogledu mjera za sprečavanje unošenja u Uniju i širenja unutar Unije štetnog organizma Agrilus planipennis Fairmaire iz Kanade i Sjedinjenih Američkih Država

text:
                  7.8.2020

                  HR

                  Službeni list Europske unije

                  L 258/6

         PROVEDBENA UREDBA KOMISIJE (EU) 2020/1164
         оd 6. kolovoza 2020.
         o privremenom odstupanju od određenih odredbi Provedbene uredbe (EU) 2019/2072 u pogledu mjera za sprečavanje unošenja u Uniju i širenja unutar Unije štetnog organizma Agrilus planipennis Fairmaire iz Kanade i Sjedinjenih Američkih Država
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 41. stavak 2.,
         budući da:

                     (1)

                     Direktiva Vijeća 2000/29/EZ (2) stavljena je izvan snage i zamijenjena Uredbom (EU) 2016/2031, dok su odredbe iz priloga toj direktivi zamijenjene odredbama Provedbene uredbe Komisije (EU) 2019/2072 (3).

                     (2)

                        Agrilus planipennis Fairmaire je štetni organizam uvršten na popis u dijelu A Priloga II. Uredbi (EU) 2019/2072 kao organizam za koji nije poznato da se pojavljuju na području Unije. Također je uvršten na popis prioritetnih štetnih organizama u Delegiranoj uredbi Komisije (EU) 2019/1702 (4).

                     (3)

                     Prema informacijama prikupljenima u 2018. tijekom dviju revizija koje je Europska komisija provela u Kanadi i Sjedinjenim Američkim Državama, primjena uvjeta utvrđenih u dijelu A, odjeljku I. točki 2.3. podtočki (b) Priloga IV. Direktivi 2000/29/EZ nije bila u dovoljnoj mjeri provjerena prije izvoza. Stoga je Provedbenom odlukom Komisije (EU) 2018/1959 (5) unošenje na područje Unije drva rodova i vrsta Fraxinus L., Juglans ailantifolia Carr., Juglans mandshurica Maxim., Ulmus davidiana Planch. i Pterocarya rhoifolia Siebold i Zucc. podrijetlom iz Kanade i Sjedinjenih Američkih Država („navedeno drvo”) dopušteno samo na temelju službenih izjava iz odjeljka I. dijela A točke 2.3. podtočaka (a) i (c) Priloga IV. Direktivi 2000/29/EZ. Provedbena odluka (EU) 2018/1959 prestala je važiti 30. lipnja 2020.

                     (4)

                     Odredbama iz točke 87. Priloga VII. Uredbi (EU) 2019/2072 utvrđeni su posebni zahtjevi za sprečavanje unošenja u Uniju i širenja unutar Unije štetnog organizma Agrilus planipennis Fairmaire putem drva podrijetlom iz određenih trećih zemalja. Odredbe iz odjeljka I. dijela A točke 2.3. podtočke (b) Priloga IV. Direktivi 2000/29/EZ sada su uključene u točku 87. podtočku (b) Priloga VII. Uredbi (EU) 2019/2072.

                     (5)

                     S obzirom na rezultate revizija koje je Komisija provela u Kanadi i Sjedinjenim Američkim Državama u 2018., još uvijek se smatra primjerenim dopustiti unošenje u Uniju drva rodova i vrsta Fraxinus L., Juglans ailantifolia Carr., Juglans mandshurica Maxim., Ulmus davidiana Planch. i Pterocarya rhoifolia Siebold i Zucc. podrijetlom iz tih trećih zemalja samo na temelju službenih izjava iz točke 87. podtočaka (a) i (c) Priloga VII. Uredbi (EU) 2019/2072.

                     (6)

                     Ta bi se uredba trebala primjenjivati do 30. lipnja 2023. kako bi se omogućilo preispitivanje točke 87. Priloga VII. Uredbi (EU) 2019/2072 na temelju znanstvenih i tehničkih dostignuća.

                     (7)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odstupajući od odredaba iz točke 87. Priloga VII. Uredbi (EU) 2019/2072, unošenje na područje Unije drva rodova i vrsta Fraxinus L., Juglans ailantifolia Carr., Juglans mandshurica Maxim., Ulmus davidiana Planch. and Pterocarya rhoifolia Siebold i Zucc. („navedeno drvo”), kao što je opisano u Prilogu ovoj Uredbi, podrijetlom iz Kanade i Sjedinjenih Američkih Država, dopušteno je samo na temelju službenih izjava iz podtočaka (a) i (c) te točke 87.

            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se do 30. lipnja 2023.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. kolovoza 2020.

                  Za Komisiju

                  Predsjednica

               Ursula VON DER LEYEN

            (1)  SL L 317, 23.11.2016., str. 4.

            (2)  Direktiva Vijeća 2000/29/EZ od 8. svibnja 2000. godine o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (SL L 169, 10.7.2000., str. 1.).

            (3)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

            (4)  Delegirana uredba Komisije (EU) 2019/1702 оd 1. kolovoza 2019. o dopuni Uredbe (EU) 2016/2031 Europskog parlamenta i Vijeća izradom popisa prioritetnih štetnih organizama (SL L 260, 11.10.2019., str. 8).

            (5)  Provedbena odluka Komisije (EU) 2018/1959 оd 10. prosinca 2018. o odstupanju od Direktive Vijeća 2000/29/EZ u pogledu mjera za sprečavanje unošenja u Uniju štetnog organizma Agrilus planipennis (Fairmaire) i njegova širenja unutar Unije putem drva podrijetlom iz Kanade i Sjedinjenih Američkih Država (SL L 315, 12.12.2018., str. 27.).

            PRILOG

               Navedeno drvo iz članka 1.

            Navedeno drvo znači drvo kako je opisano u sljedećoj tablici:

                        Bilje, biljni proizvodi i drugi predmeti

                        Oznake KN

                        Drvo rodova i vrsta Fraxinus L., Juglans ailantifolia Carr., Juglans mandshurica Maxim., Ulmus davidiana Planch. i Pterocarya rhoifolia Siebold & Zucc., osim u sljedećim oblicima:

                                    —

                                    iverje, čestice, piljevina, strugotine, drvni otpad i ostaci, u cijelosti ili dijelom proizvedeni od tih vrsta drveća,

                                    —

                                    drveni materijal za pakiranje, u obliku sanduka za pakiranje, kutija, sanduka, bubnjeva za kablove i slične ambalaže, paleta, sandučastih paleta i drugih utovarnih ploča, okvira za palete, drva za pričvršćivanje tereta, bez obzira na to upotrebljava li se zaista pri prijevozu svih vrsta predmeta ili ne, osim drva za pričvršćivanje pošiljaka drva, ako je od drva iste vrste i kvalitete kao i drvo u pošiljci i ako ispunjava iste fitosanitarne zahtjeve Unije kao i drvo u pošiljci,
                                    ali uključujući drvo koje nije zadržalo svoju prirodnu oblu površinu te namještaj i ostale predmete izrađene od netretiranog drva

                        ex 4401 12 00
                        ex 4403 12 00
                        ex 4403 99 00
                        ex 4404 20 00
                        ex 4406 12 00
                        ex 4406 92 00
                        4407 95 10
                        4407 95 91
                        4407 95 99
                        ex 4407 99 27
                        ex 4407 99 40
                        ex 4407 99 90
                        ex 4408 90 15
                        ex 4408 90 35
                        ex 4408 90 85
                        ex 4408 90 95
                        ex 4416 00 00
                        ex 9406 10 00


title: Provedbena uredba Komisije (EU) 2021/600 оd 7. travnja 2021. o razvrstavanju određene robe u kombiniranu nomenklaturu

text:
                  14.4.2021

                  HR

                  Službeni list Europske unije

                  L 127/26

         PROVEDBENA UREDBA KOMISIJE (EU) 2021/600
         оd 7. travnja 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela i koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Odbor za carinski zakonik nije dostavio mišljenje u roku koji je odredio njegov predsjednik,

               DONIJELA JE OVU UREDBU:

            Članak 1.
            Roba opisana u stupcu (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. travnja 2021.

                  Za Komisiju

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        (1)

                        (2)

                        (3)

                        Šipke od slitina volframa masenog udjela volframa većeg od 94 % i masenog udjela lantana 1,5 % te duljine 150 mm i promjera 3 mm. Šipke nisu dobivene samo sinteriranjem, nemaju premaza i nisu ispunjene sredstvom za luženje. Šipke su pojedinačno označene bojom i njihovi su krajevi tupi (to jest nemaju šiljaste vrhove). Bojom se označava legirni element i sadržaj volframa. Šipke se pakiraju u serije.
                        Šipke su namijenjene za oštrenje i uporabu kao elektrode za zavarivanje za TIG zavarivanje (zavarivanje elektrodom od volframa u zaštitnoj atmosferi inertnog plina). Svrha elektrode tijekom tog postupka zavarivanja je stvaranje luka između elektrode i predmeta koji se obrađuje. Elektroda se ne tali tijekom postupka, to jest nije potrošna.

                        8101 99 10

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature, napomenama 3 i 5 (a) uz odsjek XV, napomenom 1 (d) uz poglavlje 74, napomenom 1 za podbrojeve uz poglavlje 81 i tekstom oznaka KN 8101 , 8101 99  i 8101 99 10 .
                        Vrh elektrode se prije uporabe mora izbrusiti posebnim postupkom kako bi se dobio oblik vrha potreban za pravilnu uporabu elektroda za TIG zavarivanje. Stoga pri podnošenju carini objektivne značajke proizvoda ne odgovaraju značajkama elektroda za zavarivanje za strojeve za zavarivanje iz tarifnog broja 8515 . Na temelju toga isključuje se razvrstavanje kao dijelovi strojeva ili aparata za lučno zavarivanje kovina iz tarifnog broja 8515 .
                        S obzirom na njegove objektivne značajke i svojstva proizvod odgovara tekstu tarifnog broja 8101 , koji obuhvaća volfram i proizvode od volframa. (Vidjeti i prvi stavak Objašnjenja Harmoniziranog sustava za tarifni broj 8101  u kojem se navodi da se volfram u obliku valjanih ili vučenih šipki razvrstava u ovaj tarifni broj. Ta je odredba ujedno u skladu s prvim stavkom Objašnjenja Harmoniziranog sustava za tarifni broj 8311 , na temelju kojeg su elektrode od običnih kovina koje nemaju premaza ili nisu ispunjene sredstvom za luženje isključene iz tarifnog broja 8311  te ih se razvrstava u odgovarajuća poglavlja prema materijalu od kojeg su izrađene.)
                        Proizvod se stoga razvrstava u oznaku KN 8101 99 10  kao šipke, osim onih dobivenih samo sinteriranjem, od volframa.